**Για ένα Συνέδριο Ορόσημο για την Αριστερά και την Ελλάδα**

Το 3ο Συνέδριο του ΣΥΡΙΖΑ-Π.Σ. διεξάγεται σε μία ιδιαίτερα κρίσιμη περίοδο τόσο σε διεθνές όσο και σε εθνικό επίπεδο,. Η κορύφωση του νεοφιλελεύθερου προτσές, οι παγκόσμιες γεωπολιτικές αναταράξεις, η καλπάζουσα κλιματική αλλαγή, η όξυνση του μεταναστευτικού, η ανάδυση μισαλλόδοξων ακροδεξιών δυνάμεων είναι **περισσότερο από ποτέ** **εμφανή** και όλα αυτά διαδραματιζόμενα ταυτοχρόνως με τις αισθητές αλλαγές που επιφέρει η 4η Βιομηχανική Επανάσταση. Στο εσωτερικό, η παρούσα κυβέρνηση, τυπική εκπρόσωπος του ακραιφνούς νεοφιλελευθερισμού σε δημοσιονομικά, εργασιακά και διαχείριση δημόσιων αγαθών, ελλειμματική στην αντιμετώπιση κρίσεων, επικίνδυνη στην άσκηση εξωτερικής πολιτικής, γνήσια εκφράστρια του ακραίου δεξιού συντηρητισμού σε προσφυγικό, δικαιωματική πολιτική, ελευθερία του τύπου και αστυνομοκρατία, εντολοδόχος επιχειρηματικών συμφερόντων, συνώνυμο της αδιαφάνειας, των πελατειακών σχέσεων και της παρακμής των θεσμών, προδικάζει ένα **αβέβαιο μέλλον** για τον ελληνικό λαό και τη χώρα οδηγώντας τους πολίτες σε φτωχοποίηση και μαρασμό, καταδικάζοντας το πολιτικό σύστημα και την Κοινωνία σε αποσάθρωση και εκμαυλισμό.

Σε αυτή τη δύσκολη χρονική συγκυρία και με το άρωμα των εκλογών να αναδύεται έντονα, καλούμαστε να συμμετάσχουμε στο 3ο Συνέδριο μας. Καλούμαστε να **συνοψίσουμε, οριστικοποιήσουμε και καταθέσουμε τις πολιτικές και προγραμματικές μας θέσεις για το παρόν και το μέλλον της Ελλάδας**, να κοινωνήσουμε στους συμπολίτες μας τις προτάσεις μας για τη διακυβέρνηση της χώρας, τις κοινωνικές μας παρεμβάσεις και το νέο παραγωγικό μοντέλο, να απαντήσουμε στα αιτήματα της Κοινωνίας για ελευθερία, δημοκρατία, ισότητα, δικαιοσύνη και αλληλεγγύη, να καταστήσουμε σαφή την ύπαρξη ενός άλλου δρόμου, αυτού της κοινωνικής και οικονομικής προόδου για το σύνολο των πολιτών με σεβασμό στο περιβάλλον, τα δικαιώματα, τη διαφορετικότητα. Το Συνέδριο μας όμως είναι και ένα Καταστατικό Συνέδριο στο οποίο ζητούμενα είναι η **ανασυγκρότηση** του Κόμματος, η **εξελικτική** του **προσαρμογή** στις **σημερινές κοινωνικοπολιτικές συνθήκες**, η **μετεξέλιξή** του σε ένα **σύγχρονο Κόμμα πρότυπο** για την Αριστερά και τον ευρύτερο προοδευτικό χώρο σε Ελλάδα και Ευρώπη. Ένα **Κόμμα των μελών και όχι των μηχανισμών** που λαμβάνει υπόψη τις ανάγκες και τα θέλω των πολιτών, **απαγκιστρωμένο από περιχαρακώσεις, ιδεοληπτικές στρεβλώσεις και τη νομενκλατούρα του παρελθόντος.** Ένα Κόμμα το οποίο **παντρεύει το ιδεατό με το ρεαλιστικό και το βολονταρισμό με τον πραγματισμό, που κατανοεί τη δυναμική των υπαρχόντων οικονομικών, γεωπολιτικών και κοινωνικοπολιτικών συσχετισμών, που αντιλαμβάνεται το ρόλο, τις ευθύνες και την αποστολή του ως κόμμα εξουσίας.**

Ο ΣΥΡΙΖΑ-Π.Σ. συνιστά ζωντανό πολυσυλλεκτικό οργανισμό που απορρέει και απευθύνεται στο σύνολο του ευρύτερου δημοκρατικού προοδευτικού χώρου. **«Πιστοποιητικά φρονημάτων», «βιογραφικά αριστεροσύνης» και «ανθρωποφαγίες» είναι ανεπίτρεπτα στο συλλογικό υποκείμενο κόμμα**. Ο ΣΥΡΙΖΑ-Π.Σ. καλείται να αποτελέσει τη φωνή του κάθε προοδευτικού πολίτη της χώρας, με τις όποιες διαφορές και αντιθέσεις μεταξύ ημών να δρουν συνθετικά και παραγωγικά αντί συγκρουσιακά και αποδομητικά, να λειτουργούν –κατ΄ ουσίαν και όχι εν είδει κεκαλυμμένου επικοινωνιακού κομφορμισμού– ενωτικά αντί διασπαστικά, να υφίστανται στοχεύοντας στην (αυτο)βελτίωση αντί αποσκοπώντας στην υπερίσχυση.

**Η ιεραρχική δομή του πυραμιδοειδούς κομματικού μοντέλου πνέει πλέον τα λοίσθια** έχοντας απολέσει την ελκυστικότητα αλλά κυρίως την αποτελεσματικότητά της. Το τρίπτυχο Κεντρική Επιτροπή - Νομαρχιακές Επιτροπές - Οργανώσεις Μελών είναι χρηστικό οργανωτικά, χρειάζεται όμως να λειτουργεί υπό ένα πρίσμα **περισσότερο συνεργατικό και λιγότερο καθοδηγητικό και εξουσιαστικό**, με τα ενδιάμεσα όργανα περιορισμένα σε αποκλειστικά συντονιστικό ρόλο. Για την καλύτερη δε κομματική λειτουργία αξίζει να προβλεφθεί η **ex officio συμμετοχή των συντονιστών των Ν.Ε. στην Κ.Ε. και των συντονιστών των εδαφικών Ο.Μ. στις αντίστοιχες Ν.Ε.,** ενώ για την αντιπροσωπευτικότερη περιφερειακή εκπροσώπηση του Κόμματος και την καλύτερη δυνατή αντιστοίχισή του με την κομματική βάση και το εκλογικό σώμα η **ανάδειξη των μελών της Κ.Ε**. θα μπορούσε να γίνεται **ανά περιφέρεια** κατ’ αναλογία με πλήθος των εγγεγραμμένων μελών ή με πληθυσμιακά κριτήρια επί του συνόλου των ψηφοφόρων.

Ιδιαίτερο ρόλο στο Κόμμα καλούνται επίσης να διαδραματίσουν οι **κλαδικές** και **ομοιοεπαγγελματικές Ο.Μ.** καθώς και τα **Τμήματα** και **Θεματικές Ομάδες** των οποίων ο ρόλος και συμμετοχή στο σχεδιασμό κατευθυντήριων γραμμών επί του αντικειμένου τους οφείλει να αναβαθμιστεί. Οι εν λόγω οντότητες διαθέτουν την απαραίτητη τεχνογνωσία, έχουν καλύτερη γνώση εξειδικευμένων προβλημάτων, αφουγκράζονται ορθότερα συγκεκριμένες ανάγκες και είναι σε θέση να καταθέσουν ουσιαστικότερες και υλοποιήσιμες προτάσεις. Ιδιαίτερη σημασίας όμως είναι και η ανάδειξη του **αποκεντρωτικού** τους χαρακτήρα και η παράλληλη αποφυγή των όποιων φαινομένων συγκεντρωτισμού.

Επιθυμούμε ένα Κόμμα που το σύνολο των μελών έχει **άμεση** και **απρόσκοπτη πρόσβαση** στην **εσωκομματική ενημέρωση** αλλά και διασφαλίζει πως οι απόψεις και θέσεις τους δεν εγκλωβίζονται στα στενά πλαίσια των Ο.Μ. αλλά τυγχάνουν **ευρύτερης διάχυσης** και **προσοχής**, ένα Κόμμα στο οποίο τα όργανα λειτουργούν με **πνεύμα συνεργασίας** και όχι με αδόκιμες πρακτικές ελέγχου και ποδηγέτησης. Το καινοτόμο εγχείρημα του i-Syriza, παρά τις όποιες αδυναμίες του, κινείται προς τη σωστή κατεύθυνση. Χρειάζεται όμως περαιτέρω υποστήριξη σε εξειδικευμένο ανθρώπινο δυναμικό και υλικοτεχνικές υποδομές με χρήση όλων των υπάρχοντων σύγχρονων τεχνολογικών εργαλείων, προαπαιτούμενο όμως είναι και η ειλικρινής διάθεση από τα ανώτερα κομματικά κλιμάκια για την ενεργό και διαδραστική καθολική συμμετοχή των μελών. Αναντίρρητα, ένα σαφές δείγμα γραφής της επιθυμίας περαιτέρω ενεργοποίησης και ανάδειξης του ρόλου των μελών συνιστά και η πρόταση του σ. Αλέξη Τσίπρα για **εκλογή Προέδρου και των μελών της Κ.Ε. από την κομματική βάση**.

Ολοκληρώνοντας αξίζει να επικεντρώσουμε σε δύο παθογένειες του παρελθόντος. Απαιτείται ουσιαστική προσπάθεια για τον **περιορισμό της εσωκομματικής γραφειοκρατίας** τόσο ως μηχανιστικής διαδικασίας όσο και σε επίπεδο επικοινωνίας και λήψης αποφάσεων. Τα διαθέσιμα τεχνολογικά μέσα και η ορθή χρήση τους διασφαλίζουν την άμεση πρόσβαση όλων στο σύνολο των απαραίτητων πληροφοριών και επιτρέπουν την απρόσκοπτη αλληλεπίδρασή τους αποφεύγοντας σειρά ενδιάμεσων σταδίων τα οποία δρουν επιβραδυντικά, ενίοτε και ως απορριπτικά φίλτρα. Μέριμνα επίσης πρέπει να δοθεί για την αποφυγή του υπερσυγκεντρωτισμού εξουσιών με σαφή **καθορισμό κομματικών ασυμβίβαστων** (μέλη Κ.Ε., συντονιστές Ν.Ε., συντονιστές Ο.Μ.) τα οποία θα πρέπει να λαμβάνονται υπόψη και στον καταρτισμό των ψηφοδελτίων στις βουλευτικές, όπως και στις αυτοδιοικητικές σε επίπεδο επικεφαλής συνδυασμών, εκλογές προς αποφυγή εκμετάλλευσης της κομματικής θέσης, ισχύος, διασυνδέσεων και αναγνωρισιμότητας των υποψηφίων.

Κυοφορείται η αντίληψη πως το Συνέδριό μας δεν αφορά τον ελληνικό λαό μα μόνο τα μέλη του Κόμματος. Αφοριστική η συγκεκριμένη τοποθέτηση, δυνητικά όμως εμπεριέχει δόσεις αλήθειας. Στο χέρι όλων μας είναι να αποδείξουμε το αντίθετο. Προχωρώντας στο 3ο Συνέδριο του ΣΥΡΙΖΑ-Π.Σ. υποχρέωσή όλων μας είναι να **λειτουργήσουμε ενωτικά**, να επικοινωνήσουμε και αποφασίσουμε συνθετικά και δημιουργικά αποβάλλοντας τα όποια χαρακτηριστικά εσωστρέφειας και μικροκομματικών αγκυλώσεων. Οι θέσεις και προτάσεις μας είναι αυτές των οποίων η διάχυση προς τον ελληνικό λαό θα καταστήσουν σαφή την **εναλλακτική μας πρόταση** απέναντι στο νεοφιλελεύθερο status quo και το δεξιό συντηρητισμό. Ταυτόχρονα οι **ριζοσπαστικές και καινοτόμες αλλαγές** στη δομή και τον τρόπο λειτουργίας του Κόμματος θα προσφέρουν τα εχέγγυα για το παρόν και το μέλλον του, θα λειτουργήσουν ως εφαλτήριο για τη διεύρυνσή του, θα οδηγήσουν στην καλύτερη και αμεσότερη επικοινωνία με το λαό, και θα επιτρέψουν την επιτυχή υλοποίηση των σχεδιασμών μας και την επίτευξη των οραμάτων μας μόλις κληθούμε να αναλάβουμε τα ηνία διακυβέρνησης της χώρας.

Κώστας Μπαλτζής

Μέλος Ν.Ε. Πέλλας, τ. Συντονιστής Ο.Μ. Γιαννιτσών, μέλος Ο.Μ. Πανεπιστημιακών Θεσ/νίκης

Γιαννιτσά, αρ. τηλ: 6948 071333, e-mail: kmpal@physics.auth.gr